﻿ AMPRENTA ECOLOGICĂ A ROMÂNIEI – O NOUĂ  PERSPECTIVĂ ASUPRA DEZVOLTĂRII MARIANA STANCIU incolo de anumite limite, simpla creştere a volumului de resurse aflate în circuitul cerere – producţie – ofertă de bunuri şi D servicii nu mai garantează creşterea satisfacţiei faţă de viaţă a populaţiei unei ţări. Bunăstarea socială nu este o funcţie simplă a creşterii economice, ci depinde, în anumite circumstanţe, de mulţi alţi factori. Între aceştia, un rol deosebit îl au, în actuala etapă, factorii ce vizează dimensiunea ecologică a consumului de bunuri şi servicii. În prezent, aproape toate ţările din UE gestionează deficite ecologice mai mari sau mai restrânse. România cu o amprentă ecologică de aproximativ 2,4 hectare globale per persoană, încă înregistrează un deficit ecologic destul de mic, comparativ cu celelalte ţări europene, deşi prin unele aspecte ale comportamentului său economic actual, tinde să mărească acest deficit. Aceasta impune ţinerea sub un control mai strict a dimensiunii ecologice a modului de viaţă din ţara noastră. Dincolo de aceasta însă, România prezintă cele mai scăzute valori ale standardului de viaţă şi satisfacţiei faţă de viaţă a populaţiei, comparativ cu ţările europene. Aşadar, chiar şi în condiţiile crizei economice pe care o parcurgem la nivel global şi naţional, pe termen mediu şi lung, obiectivul central al ţării noastre trebuie să fie creşterea standardului general al vieţii. Aceasta impune manifestarea unor mai largi iniţiative economice şi a unor mai consistente acţiuni novatoare în sfera convertirii resurselor exploatate în bunăstare socială. În acest sens, este de aşteptat ca specialiştii în eco-economie şi ecologie socială să îşi manifeste mai eficace rolul, pentru orientarea spre un profil mai pronunţat ecologic şi eco-social al tendinţelor consumeriste din România. Cuvinte-cheie: amprenta ecologică, resurse, dezvoltare durabilă, dezvoltare socială. Încă din jurul anilor ’70, când unele organizaţii internaţionale propuneau utilizarea produsului intern brut (PIB) ca principal indicator al nivelului general de dezvoltare al naţiunilor, mărimea acestuia a devenit un argument de necontestat în dezbaterile din domeniu. Ca urmare, marile sectoare ale economiei mondiale au început să-şi evalueze realizările în funcţie de aportul propriu la PIB, ceea ce, în timp, a dus la extinderea fără precedent a activităţilor fiecărui sector economic, întotdeauna pe seama resurselor de mediu – fapt deosebit de evident, în dimensiunile actuale ale amprentei ecologice globale. Adresa de contact a autorului: Mariana Stanciu, Institutul de Cercetare a Calităţii Vieţii, Calea 13 Septembrie, nr. 13, sector 5, 050711, Bucureşti, România, e-mail: mariana1stanciu@yahoo.com. CALITATEA VIEŢII, XX, nr. 3–4, 2009, p. 271–288 272 MARIANA STANCIU 2 În acelaşi timp, consumul global de bunuri şi servicii – atât cel al firmelor cât şi cel al populaţiei – a avut şi are, de asemenea, contribuţii extrem de însemnate la acest fenomen. Astfel, s-a ajuns până acolo încât, în ultima vreme, se ridică tot mai frecvent întrebarea dacă nu cumva economia mondială a reuşit, în cele din urmă, să devină, într-o măsură mult mai mare, o ameninţare la adresa mediului natural şi calităţii vieţii, decât susţinătorul en titre al bunăstării globale. Cât despre consumul de bunuri şi servicii, în fiecare zi se acumulează noi date şi informaţii cu privire la aspectele sale generatoare de mari probleme în sfera calităţii vieţii, a sănătăţii publice şi, nu în ultimul rând, a prezervării mediului natural. În asemenea condiţii, mai oferă mărimea PIB-ul o măsură acceptabilă a progresului? Desigur nu, cel puţin nu în vechea accepţiune, dacă se au în vedere exigenţele dezvoltării durabile. Mai mult, creşterea PIB-ului pe anumite dimensiuni şi dincolo de anumite limite poate fi interpretată chiar ca un puternic factor de risc. De aceea, mai nou, informaţiile privind dinamica PIB-ului, pentru a fi relevante, trebuie însoţite de mulţi alţi indicatori privind evoluţia biosferei, a parametrilor de mediu, a rezervelor strategice de materii prime şi materiale, a dezvoltării umane, a calităţii vieţii şi, nu în ultimul rând, a nivelului etic al relaţiilor societale. Ori, la nivel global, încă din anii 1982–1983, capacităţile de regenerare naturală ale biosferei planetare au devenit sistematic depăşite prin impactul activităţilor umane (Grafic 1). Ca urmare, indicele de viaţă al planetei prin care se măsoară dinamica medie a biodiversităţii prezintă un grafic puternic descendent sub nivelul critic (unitar) (nivelul critic => regenerare naturală a biodiversităţii) (Uniunea Mondială a Conservării, 2006). Grafic 1 Indicele de viaţă al planetei, între anii 1970–2003 Sursa: WWF, The Global Conservation Organization, Living Planet Report 2006. 3 AMPRENTA ECOLOGICĂ A ROMÂNIEI 273 Biocapacitatea Pământului – similară cu aria Cererea de biocapacitate a populaţiei mondiale era de 13,7 miliarde hag, adică 2,2 hag/persoană, ceea ce depăşea cu 0,4 hag/persoană (23 procente) limitele disponibilului natural regenerabil.sa productivă biologic – era în anul 2001, de 11,2 miliarde hectare globale (hag). Între ţările ce solicită cel mai intens biocapacitatea planetară, utilizând peste 5,4 hag pe locuitor, se numără Emiratele Arabe Unite, SUA, Finlanda, Canada, Kuwait, Australia, Estonia, Elveţia, Noua Zeelandă şi Norvegia. Amprenta ecologică este un indicator obiectiv ce exprimă sintetic presiunea pe care omenirea o exercită asupra biosferei, prin consum. În crearea amprentei ecologice globale, o mare pondere au: suprafeţele agricole, suprafeţele marine de pescuit, suprafeţele ocupate de construcţii industriale, amenajările de infrastructură, aşezările umane din urban şi rural, suprafeţele destinate depozitării şi neutralizării unor deşeuri, suprafeţele destinate extragerii şi depozitării unor minereuri sau hidrocarburi, suprafeţele despădurite şi cele de curând reîmpădurite ş.a. Conceptul de amprentă ecologică globală a fost utilizat întâia oară în anul 1992, de către ecologul canadian William Rees de la Universitatea Britanică din Columbia. Amprenta ecologică se calculează prin raportarea consumului uman de resurse naturale la capacitatea pământului de a le regenera şi se exprimă în hectare globale. În era globalizării, prin cerere, consumatorii pot amprenta ecologic, mai puternic decât oricând, zona lor de rezidenţă, dar şi suprafeţe cu mult mai mari aparţinând unor ţări exportatoare de bunuri şi servicii. De exemplu, plantaţiile de citrice ale Greciei vor satisface nu numai cererea din Grecia, ci şi din alte ţări. Amprenta ecologică aferentă consumului mondial de citrice este alocată ţărilor consumatoare şi nu celor exportatoare. În acest fel se recunoaşte deschis prevalenţa consumului asupra producţiei de bunuri şi servicii, în sensul că, dacă nu ar exista consum, nu s-ar iniţia producţia. Aceeaşi regulă se aplică şi în cazul consumului industrial de resurse minerale. Aşadar, responsabilităţile consumatorilor faţă de situaţia actuală a biosferei sunt mult mai mari şi mult mai precise decât conştientizează în mod obişnuit consumatorul anonim. Dinamica în timp a amprentei ecologice globale exprimă exploatarea de către oameni a tuturor categoriilor de resurselor naturale, în demersul general de a satisface la un nivel tot mai ridicat trebuinţele dezvoltării. Din această perspectivă, în prezent, în lume sunt disponibile 1,8 hag/persoană. Fiecare european utilizează însă 4,9 hag, iar un nord american, de două ori mai mult decât un european. Acest lucru este posibil însă numai prin diminuarea disponibilului de consum al locuitorilor de pe alte continente. 274 MARIANA STANCIU 4 Toţi aceşti indicatori sunt calculaţi în ipoteza utilizării numai de către oameni a biosferei; practic însă, aceeaşi biosferă trebuie să susţină satisfacerea trebuinţelor de supravieţuire a încă 10 milioane de specii de animale. Grafic 2 Amprenta ecologică a omenirii, între anii 1961–2003 Sursa: WWF, The Global Conservation Organization, Living Planet Report 2006. Din perspectiva mărimii amprentei ecologice, există: – ţări cu amprentă ecologică foarte extinsă (SUA, Franţa, Marea Britanie ş.a.) – amprentă ce depăşeşte cu mult teritoriul geografic propriu – în această categorie se înscriu toate ţările dezvoltate economic; – ţări cu amprentă ecologică mai restrânsă – în această categorie sunt ţările ce subutilizează biocapacitatea de care dispun, fiind astfel creditoare ecologice pentru alte state (Vietnam, Indonezia, Vanuatu ş.a.). Amprenta ecologică medie a Europei este mai mult decât dublă faţă de biocapacitatea continentală şi, de aproape opt ori mai mare, comparativ cu cea a unor ţări în curs de dezvoltare, precum Pakistanul sau Mozambicul. Între ţările europene cu cea mai mare amprentă ecologică medie pe locuitor se numără Suedia (7 hag/loc.), Danemarca (6,4 hag/loc.), Norvegia şi Irlanda (cu câte 6,2 hag/loc.) Germania, care încă utilizează, deocamdată, 4,8 hag/loc., spre deosebire de alte ţări europene (Franţa – 5,8 hag/loc., Marea Britanie – 5,4 hag/loc.) se pare că este singura ţară europeană ce se îndreaptă decis spre decuplarea relativă a creşterii sale economice de utilizarea extensivă a resurselor naturale. Amprenta ecologică medie a Germaniei este jumătate din cea a SUA (9,5 hag/loc.), ceea ce înseamnă că Germania reuşeşte să atingă o eficienţă dublă, 5 AMPRENTA ECOLOGICĂ A ROMÂNIEI 275 comparativ cu cea a SUA, în producerea condiţiilor de viaţă fericită şi îndelungă pentru populaţia sa. Grafic 3 GERMANIA – Amprenta ecologică şi biocapacitatea per persoană, 1971–2003 Sursa: WWF for a living planet, Europe 2007, Gross Domestic Product and Ecological Footprint. În anul 2003, densitatea populaţiei româneşti era de 1 locuitor/2,3 ha, România ocupând locul 39 în lume la acest indicator şi situându-se ultima între ţările europene, la capitolul intensităţii solicitării biocapacităţii planetare. Grafic 4 FRANŢA – Amprenta ecologică şi biocapacitatea pe persoană, 1971–2003 Sursa: WWF for a living planet, Europe 2007, Gross Domestic Product and Ecological Footprint. 276 MARIANA STANCIU 6 În anul 2003, România, cu amprenta sa ecologică per persoană de 2,35 hag, depăşea cel mai puţin disponibilul biocapacităţii globale per persoană (1,8 hag/pers.), comparativ cu alte ţări europene. Grafic 5 ROMÂNIA – Amprenta ecologică şi biocapacitatea pe persoană, 1971–2003 Sursa: WWF for a living planet, Europe 2007, Gross Domestic Product and Ecological Footprint. Valori ale amprentei ecologice aproape la fel de scăzute ca ţara noastră prezentau Letonia (2,59 hag/pers) şi Bulgaria (3,11 hag/pers). Unele decizii de dezvoltare insuficient fundamentate ştiinţific pot antrena atât de profund şi masiv mediul natural, economic şi social, încât, odată puse în practică, devin ireversibile sub raportul stopării eventualelor efecte nedorite pe care le propagă în aceste medii. În cazul României, dincolo de implicaţiile negative evidente ale decalajelor de dezvoltare ce o despart de Occident, o amprentă ecologică relativ redusă oferă ţării noastre avantajul unui potenţial viitor de exprimare a unor opţiuni de dezvoltare şi inovare socială mult mai competente şi mai bine integrate ecologic. Amprenta ecologică, împreună cu media satisfacţiei faţă de viaţă şi media speranţei de viaţă servesc la calcularea indicelui bunăstării planetei (IBP) (NEF, 1986). Acesta măsoară eficienţa ecologică a distribuirii bunăstării sociale pe suprafaţa globului, relevând faptul că un consum ridicat de resurse naturale nu poate garanta, singur, vreunei ţări, obţinerea unor niveluri ridicate ale satisfacţiei faţă de viaţă a populaţiei aferente. Pentru creşterea satisfacţiei faţă de viaţă a populaţiei este nevoie de multe alte ingrediente de iniţiativă socială, între care o educaţie publică puternic orientată ecologic şi o cultură a vieţii sănătoase, cumpătate, joacă roluri de primă mărime. 7 AMPRENTA ECOLOGICĂ A ROMÂNIEI 277 Valoarea posibil de atins a IBP, în etapa actuală, este de 83,5, dar nicio ţară nu atinge încă acest scor, deoarece are probleme cu cel puţin unul dintre cei trei indicatori analitici. În anul 2007, cea mai înaltă valoare a IBP era de 68,2 – aceasta fiind atinsă de statul Vanuatu, situat în arhipelagul Pacificului. Statul cu cea mai scăzută valoare a IBP era Zimbabwe (16,6). Din perspectiva valorii IBP, ţările în care populaţia manifestă o medie a satisfacţiei faţă de viaţă ridicată se încadrează în aceeaşi categorie cu ţările a căror bunăstare socială este foarte scăzută – prima categorie de ţări, din cauza mărimii excesive a amprentei lor ecologice, iar a doua, din cauza nivelului scăzut al mediei safisfacţiei faţă de viaţă a populaţiei. Tabelul nr. 1 Praguri ale IBP ce servesc la clasificarea ţărilor SFV SV AE IBP Bunăstare înaltă/AE acceptabilă 7,0 75,0 1,8 61,8 Bunăstare înaltă/AE ridicată 7,0 75,0 5,4 38,0 Bunăstare scăzută/AE scăzută 5,0 50,0 0,5 38,0 Ideal rezonabil 8,2 82,0 1,5 83,5 Notă: SFV = satisfacţia faţă de viaţă; SV= speranţa de viaţă; AE = amprenta ecologică. Sursa: Happy Planet Index Report, 2006, p. 14, NEF. Totodată, decalajele valorice din cadrul rubricii IBP, în raport cu IBP ideal rezonabil, indică prevalenţa socială, la nivel global, a unor stiluri de viaţă slab înclinate spre valorizarea puternică a dimensiunilor spirituale ale existenţei, acestea fiind centrate, mai degrabă (atât în cazul bogaţilor cât şi al celor mulţi, relativ săraci), pe valorizarea înaltă a dimensiunilor material-sociale ale existenţei. Desigur, din motive uşor de intuit, o asemenea remarcă nu vizează populaţiile ce subzistă la limita sărăciei severe sau chiar a sărăciei absolute. Atingerea idealului rezonabil al IBP presupune atenuarea sensibilă a goanei consumeriste pe care au trăit-o societăţile (post)moderne vreme de decenii şi care a creat lumea decalajelor extreme de astăzi, inclusiv din perspectivă ecologică actuală. Valori ale IBP, precum acelea ale unor state occidentale ca SUA, Australia, Grecia, Franţa, dar şi ale unor state est-europene precum Ucraina, Rusia, R. Moldova sau Bulgaria pot genera multe întrebări, analize, comentarii sau îndoieli privind valoarea pentru viaţă a tendinţelor de dezvoltare ale civilizaţiei actuale. Pe de altă parte, se pune şi problema influenţelor pe care conceptul actual al dezvoltării umane (IDU), în viziunea UNDP/PNUD, le induce asupra evoluţiei amprentei ecologice a unei ţări (şi reciproca fiind deosebit de relevantă). Aceasta pune în lumină problematica de fond a conţinutului educaţiei şi proceselor de socializare, dar şi pe aceea a centrării anumitor comunităţi umane pe susţinerea consecventă a anumitor dimensiuni socializatoare şi cultural-intelectuale ale existenţei. 278 MARIANA STANCIU 8 Tabelul nr. 2 Indicele bunăstării planetei în câteva ţări, în anul 2006 Satisfacţia faţă Speranţa Amprenta Ţări I. B. P. de viaţă de viaţă ecologică Occident Malta 7,5 78,4 3,5 53,3 Austria 7,8 79,0 4,6 48,8 Islanda 7,8 80,7 4,9 48,4 Olanda 7,5 78,4 4,7 46,0 Germania 7,2 78,7 4,8 43,8 Spania 7,0 79,5 4,8 43,0 Danemarca 8,2 77,2 6,4 41,4 M. Britanie 7,1 78,4 5,4 40,3 Italia 6,9 80,1 3,8 40,3 Canada 7,6 80,0 6,4 39,8 Irlanda 7,6 77,7 6,2 39,4 Norvegia 7,4 79,4 6,2 39,2 Suedia 7,7 80,2 7,0 38,2 Franţa 6,6 79,6 5,8 36,4 Grecia 6,3 78,3 5,4 35,7 SUA 7,4 77,4 9,5 28,8 Australia – Oceania Australia 7,4 79,1 5,5 41,9 N. Zeelandă 7,3 80,3 7,7 34,1 Africa – Asia Tunisia 6,4 73,3 1,4 58,9 Palestina 5,4 72,5 1,1 52,6 Iran 6,0 70,4 2,1 47,2 Siria 5,1 73,3 1,9 43,2 Turcia 5,3 68,7 2,0 41,4 Israel 6,7 78,7 5,3 39,1 Emiratele Arabe Unite 7,4 78,0 9,9 28,2 Kuweit 7,2 76,9 9,5 27,7 Vietnam 6,1 70,5 0,8 61,2 Indonezia 6,6 66,8 1,2 57,9 China 6,3 71,6 1,5 56,0 Tailanda 6,5 70,0 1,6 55,4 Bangladesh 5,7 62,8 0,6 53,2 Mongolia 6,7 64,0 1,9 49,6 Taiwan 6,6 76,1 3,9 43,4 Hong Kong 6,6 81,6 4,6 42,9 Japonia 6,2 82,0 4,3 41,7 Singapore 6,9 78,7 6,2 36,1 9 AMPRENTA ECOLOGICĂ A ROMÂNIEI 279 (continuare Tabelul nr. 2) Satisfacţia faţă de Speranţa Amprenta Ţări I. B. P. viaţă de viaţă ecologică Centrul şi estul Europei Slovenia 6,6 76,4 3,8 44,0 Polonia 5,9 74,3 3,6 39,3 România 5,2 71,3 2,7 37,7 Ungaria 5,7 72,7 3,5 37,6 R. Cehă 6,4 75,6 5,0 36,6 Slovacia 5,4 74,0 3,6 35,8 Bulgaria 4,3 72,2 2,7 31,6 R. Moldova 3,5 67,7 1,2 31,1 Rusia 4,3 65,3 4,4 22,8 Ucraina 3,6 66,1 3,3 22,2 Sursa: Happy Planet Index Report, 2006, p.18, 20, NEF. În Europa anului 2003, toate ţările cu IDU peste 0,8, prezentau o amprentă ecologică medie per persoană aproape/cel puţin dublă faţă de disponibilul mediu global de biocapacitate, care era de maximum 1,8 hag/pers. (Tabelul nr. 3). Cu excepţia României, Letoniei şi Bulgariei, toate celelalte ţări europene se aflau în această situaţie. Eforturile concrete ale unei naţiuni în direcţia dezvoltării dimensiunilor intelectuale şi, în general, nonmateriale ale vieţii populaţiei, pot să fie deosebit de costisitoare şi de lung termen. Ori, potrivit experienţei europene, un asemenea demers devine puternic corelat cu creşterea amprentei ecologice a ţării care şi-l asumă. De exemplu, Slovenia a trebuit să-şi dubleze amprenta ecologică medie per persoană, de la 1,68 hag/pers. în anul 1975, la 3,42 hag/pers. în anul 2003, pentru a putea adăuga la IDU doar 0,04 procente. Odată realizat însă un asemenea progres, acesta rezistă destul de bine, se pare, eventualelor tendinţe ulterioare de regres material-economic al ţării respective (prezintă o inerţie relativ accentuată). Exemplul României ilustrează această afirmaţie. Pe fondul recesiunii social-economice dintre anii 1989–2003, ţara noastră a înregistrat o scădere masivă a amprentei sale ecologice, în condiţiile în care IDU a resimţit destul de uşor totuşi îndelunga perioadă de criză (Tabelul nr. 3). Dincolo de orice comparaţie ce ar legitima, mai mult sau mai puţin, integrarea României în Uniunea Europeană, Europa vestică trăieşte astăzi, totuşi, o altă vârstă a dezvoltării sale decât România. Acolo, potrivit unor cercetări nu foarte recente (A. Giddens: 1990), se vorbeşte deja de multă vreme despre postmodernism, în sensul deplin al conceptului. Societăţile respective, care în etapa modernizării lor au pus bazele şi au dezvoltat deplin conceptul de consumerism, nu mai reacţionează la fel, în prezent, în situaţia creşterii oportunităţilor lor de consum. O asemenea creştere mai reuşeşte doar marginal să fie însoţită de creşteri şi în planul satisfacţiei faţă de viaţă a populaţiei. 280 MARIANA STANCIU 10 Tabelul nr. 3 Amprenta ecologică şi dezvoltarea umană a ţărilor europene, în intervalul 1975–2003 Amprenta ecologică Indicele dezvoltării umane Ţara 1975 2003 1975 2003 Austria 3,37 4,94 0,85 0,92 Belgia & Luxemburg 4,11 5,61 0,85 0,94 Bulgaria 4,06 3,11 0,77 0,81 Cehia 4,36 4,91 0,85 0,87 Danemarca 4,95 5,75 0,87 0,94 Estonia 4,42 6,47 0,79 0,85 Finlanda 4,37 7,64 0,84 0,94 Franţa 3,68 5,63 0,85 0,94 Germania 4,88 4,55 0,86 0,93 Grecia 2,20 5,00 0,84 0,91 Ungaria 3,29 3,50 0,71 0,86 Irlanda 3,50 4,95 0,86 0,96 Italia 2,57 4,15 0,84 0,93 Letonia 2,99 2,59 0,77 0,84 Lituania 3,25 4,44 0,79 0,85 Olanda 3,43 4,39 0,87 0,94 Polonia 3,83 3,29 0,81 0,86 Portugalia 2,57 4,19 0,79 0,90 România 3,31 2,35 0,78 0,77 Regatul Unit 4,32 5,59 0,85 0,94 Slovacia id 3,23 id 0,86 Slovenia 1,68 3,42 0,86 0,90 Spania 2,47 5,36 0,84 0,93 Suedia 4,72 6,07 0,87 0,96 Sursa: WWF for a living planet, Europe 2007, Gross Domestic Product and Ecological Footprint. Dar în comunităţile unde, cu diverse motivaţii, sunt încă larg manifeste orientările de tip consumerist, fenomenul determină, se pare, o creştere a polarizării sociale şi o diminuare a spiritului comunitar, prin mărirea incidenţei manifestărilor de alienare socială (UK and Ireland rank bottom in Quality of Life Index, 2008). Desigur, ar fi fost de aşteptat ca instituţiile şi structurile sociale, culturale sau politice din cele mai puternice state ale lumii, să aibă un rol hotărâtor în construirea sentimentului de satisfacţie faţă de viaţă al populaţiilor autohtone, prin reglementarea înalt umanizatoare a accesului general la bunăstare în cadrul propriilor naţiuni şi prin construirea celor mai avansate orientări ecologice în interiorul sistemelor lor de producţie. Realitatea demonstrează însă contrariul. Naţiunile din Grupul celor opt prezentau, în anul 2006, performanţe dintre cele mai scăzute la capitolul IBP. În clasamentul mondial, Italia se plasa pe locul 66, Germania – pe locul 81, Japonia – pe locul 95, Regatul Unit al Marii Britanii şi 11 AMPRENTA ECOLOGICĂ A ROMÂNIEI 281 Irlandei de Nord – pe locul 108, Canada – pe locul 111, Franţa – pe locul 129, SUA – pe locul 150, iar Rusia – pe locul 172. În România, ca şi în alte state, consumul de bunuri şi servicii al populaţiei a constituit, din ce în ce mai intens după anul 2000 (mai intens chiar decât producţia) o premisă de dezvoltare per se. Unele dintre dimensiunile sale – educaţia, sănătatea, cultura ş.a. – au avut (atât cât au fost) chiar semnificaţia şi importanţa unor investiţii pe termen lung. Dar dincolo de dimensiunile sale absolut necesare, pe deplin legitime şi acceptate de toată lumea, consumul de bunuri şi servicii al populaţiei a influenţat, în multe modalităţi cu totul nejustificate, amprenta ecologică a ţării. După o îndelungă perioadă istorică de austerităţi şi penurii de tot felul, activităţile induse de creşterea cererii de consum a populaţiei, în sfera producţiei, comercializării şi consumului efectiv de bunuri şi servicii, au fost, timp de mai mulţi ani, în expansiune continuă. Lucrul acesta era de aşteptat, cel puţin în primul deceniu al tranziţiei, şi chiar o vreme după aceea, ştiute fiind dificultăţile materiale excepţionale prin care au trecut românii în anii ’90. Totuşi, chiar şi la nivelul anului 2008 (în prima parte a anului), evoluţia PIB-ului naţional, din perspectiva utilizării acestuia, a înregistrat o creştere semnificativă a cererii interne de bunuri şi servicii, cu 12,4 procente faţă de aceeaşi perioadă a anului 2007. Şi în anul 2007, consumul populaţiei a contribuit cel mai mult la creşterea produsului intern brut al României (cu 8 procente), ca urmare a ponderii mari de 77 procente pe care a deţinut-o în utilizarea PIB. Cererea internă de bunuri şi servicii a crescut în anul 2007 cu 13,2 procente, faţă de 2006, iar consumul individual al populaţiei a crescut cu 10,2 procente. Toate acestea s-au întâmplat însă în condiţiile în care productivitatea muncii a crescut cu numai 17,8 procente în anul 2007 faţă de 2006, în timp ce salariul mediu brut a crescut cu 22,6 la sută. Investiţiile româneşti în construcţii noi au crescut, în 2007, cu 31,3%, iar investiţiile în utilaje (inclusiv mijloace de transport), au crescut cu 26,8% faţă de anul 2006 (2009, Creştere economică...). Toate acestea au determinat explozia creditelor de consum ale populaţiei după anul 2004, care a avut loc, în mod cert, şi pe fondul influenţelor consumerismului vestic. Din datele BNR rezultă că, în anul 2006, creditele de consum ale populaţiei din România depăşeau 30,37 miliarde RON (imobiliare şi ipotecare 8,026 miliarde RON). Datoriile populaţiei depăşeau 45% din PIB, la 31 decembrie 2006, creditul de consum generând 92% din serviciul datoriei bancare a populaţiei. Astfel se explică faptul că restanţele românilor la credite au ajuns la 2,795 miliarde lei (739,5 milioane euro) la finalul lui noiembrie 2008, adică în creştere cu 154,8% faţă de noiembrie 2007. În acelaşi timp, datoriile neplătite din volumului total al împrumuturilor acordate s-a dublat. Din datele BNR 282 MARIANA STANCIU 12 rezultă că, în noiembrie 2007, restanţele la împrumuturile populaţiei şi firmelor erau de 1,097 miliarde lei (313,7 milioane euro). Firmele şi locuitorii din capitală aveau cele mai mari restanţe, în valoare de 858,33 milioane lei (227,1 milioane euro). Bucureştenii şi firmele din capitală erau pe primul loc şi în ceea ce priveşte volumul creditelor contractate, care au ajuns, la finalul lunii noiembrie, la 69,2 miliarde lei (18,3 miliarde euro). După Bucureşti, cele mai mari restanţe bancare erau înregistrate în judeţul Braşov, de 150,6 milioane lei (39,8 milioane euro), urmat de Timiş, unde populaţia şi firmele aveau restanţe la plata creditelor bancare de 113,7 milioane lei (30 milioane euro) (Ziare, 8 ianuarie, 2009). Desigur, evoluţii de acest fel nu au avut loc numai în ţara noastră. Trenduri similare au produs criza financiară din SUA şi din ţările din zona euro. Ponderea în PIB a datoriei populaţiilor din zona euro era de 58,5 procente, în anul 2006, trim IV. În aceşti termeni, în zona euro, serviciul datoriei bancare a populaţiei se situa doar între 10 şi 11 procente din venitul disponibil al populaţiei, în anul 2005. Aşadar, spre deosebire de români, vesticii care au contractat credite nu resimţeau dramatic presiunea acestora asupra standardului lor de viaţă. Din cercetările ICCV privind nivelul veniturilor anumitor segmente ale populaţiei ce declară că nu pot face faţă cheltuielilor cu veniturile realizate (M. Stanciu, 2007), rezultă că nu toate gospodăriile respective se înscriau în primele trei-patru decile de venituri (cele mai sărace) şi nu toate au trăit în sărăcie pe termen lung. Cu toate acestea, un număr destul de mare de gospodării nu mai puteau face faţă cheltuielilor curente cu veniturile realizate, din cauză că, de curând, contractaseră diverse credite bancare pentru consum. Asemenea credite erau achitate, de obicei, de către cei mai mulţi, cu mari sacrificii, din salarii relativ precare sau precarizate în ultimul an, adesea ameninţate prin situaţii de şomaj (sectoare industriale în masivă restructurare sau recesiune). Sacrificiile respective erau operate la nivelul suspendării unor cheltuieli strict necesare traiului zilnic ale unor familii mai mult sau mai puţin numeroase (din care nu lipseau copiii). Iată deci că antrenarea populaţiei majoritare într-un trend consumerist, cel puţin deocamdată, destul de nerealist în cazul nivelului mediu al veniturilor populaţiei din României, constituie o cauză majoră nu numai a crizei economice, dar şi a creşterii amprentei ecologice a României, fără o perspectivă reală de dezvoltare socială sustenabilă pe termen lung. Un alt efect socioeconomic îndoielnic, din perspectiva dezvoltării durabile, al trendului consumerist din România, este şi acela al îmbogăţirii aproape peste noapte a unor mari firme comerciale (şi nu orice firme), ce duc o politică aproape agresivă de a încuraja propensiunea nediscriminatorie spre consum a populaţiei, şi (lucru despre care se ştiu mai puţine în prezent, dar nu putem dezvolta aici acest subiect) care au cooperat îndelung, în mod tacit, la ruinarea treptată a micilor firme comerciale de cartier, ce facilitau un comerţ oarecum mai uman şi mai sensibil faţă de trebuinţele reale, autentice ale omului. 13 AMPRENTA ECOLOGICĂ A ROMÂNIEI 283 Tabelul nr. 4 Top 50 de companii din FMCG (după cifra de afaceri în 2007) Cifră afaceri Cifră afaceri 2007 Loc Companie Loc Companie 2007 (lei) (lei) 1 Metro 5 747 756 334 26 Henkel 472 658 789 2 Interbrands 3 576 658 556 27 Kraft 459 126 608 3 British American Tobacco 2 747 540 856 28 Agrana 441 474 213 4 Selgros 2 741 382 606 29 Nestle 401 948 680 5 Carrefour 2 640 916 772 30 Simba Invest 383 558 247 6 Kaufland 2 141 313 024 31 Danone 369 062 219 7 Philip Morris 1 788 133 158 32 Artima 342 824 004 8 Coca Cola 1 721 351 922 33 Mega Image 335 400 404 9 Real 1 363 992 480 34 Romaqua 328 539 267 10 Cora 1 355 120 385 35 Macromex 312 608 530 11 P&G Distribution 1 109 166 174 36 URBB 301 736 346 12 Billa 1 074 844 852 37 Interex 284 354 766 13 Japan Tobacco Intl. 1 040 588 466 38 Friesland 272 644 257 14 Ursus 928 698 215 39 Whiteland 272 598 060 15 Rewe Romania 833 660 120 40 Aquila 272 112 723 16 Top Brands Distribution 750 433 732 41 Strauss 266 060 911 17 P& G Marketing 737 896 769 42 Unicarm 263 584 768 18 Heineken 693 332 611 43 Colgate-Palmolive 244 160 654 19 Pepsi Americas 651 066 417 44 Smithfield Ferme 239 933 102 20 Pludi Market (Plus) 645 240 681 45 Profi 218 624 255 21 InBev 627 800 000 46 Wrigley 217 956 601 22 Unilever 618 806 196 47 Agroalim 200 034 047 23 Astral Impex 559 984 484 48 Dobrogea Grup 199 995 026 24 Bunge 551 070 530 49 G’Market 198 430 679 25 Auchan 517 071 954 50 Lekkerland 196 935 872 TOTAL 44 660 190 322 Sursa: Revista bunurilor de larg consum, Cele mai mari 50 de companii din industria bunurilor de larg consum, 11 Martie, Piaţa, http://www.revista-piata.ro/articole/articolul-saptamanii/cele-mai- mari-50-de-companii-din-industria-bunurilor-de-larg-consum.html. Observăm că în vârful Topului 50 al celor mai mari companii din industria românească a bunurilor de larg consum, realizat după cifra de afaceri înregistrată în anul 2007, şase dintre primele zece companii sunt comercianţi, în frunte cu cei doi operatori cash & carry, iar producătorii de ţigarete sunt foarte bine reprezentaţi în topul respectiv, prin cele trei mari multinaţionale prezente pe piaţa românească. Valoarea cumulată a cifrei de afaceri a primelor 50 de companii din industria românească a bunurilor de larg consum reprezintă peste 13 miliarde de euro, la cursul mediu de schimb al anului 2007. Efectul cumulat al acestor realităţi este acela că, în prezent, băncile româneşti caută soluţii inovatoare pentru recuperarea banilor din creditele acordate, prin suspendarea achitării creditelor pe mai multe luni pentru persoanele intrate în şomaj sau în incapacitate de plată. 284 MARIANA STANCIU 14 O cauză de extindere suplimentară, absolut nejustificată a amprentei ecologice a României derivă şi dintr-o altă dimensiune a comportamentului de consum deficitar al populaţiei majoritare. Acolo unde acesta este caracterizat printr-o puternică înclinaţie spre supraconsum, excelează şi printr-o totală lipsă de respect şi de interes faţă de mediul natural. Poluarea cu reziduuri rezultate în urma diferitelor acte de consum este absolut devastatoare, îndeosebi în zonele naturale intens populate în perioadele de vacanţă sau de repaus săptămânal. Dacă există un domeniu privilegiat în care populaţia din România dovedeşte nevoi uriaşe de educaţie şi inovaţie civică, legislativă, şi instituţională, acela este domeniul recuperării şi salubrizării mediului natural, citadin, montan, rural etc. În România, acolo unde apare, bunăstarea produce nu numai emisii de dioxid de carbon, sau alţi poluanţi, ci şi munţi de deşeuri menajere, deşeuri din demolări, din construcţii ş.a. Lipsa de interes în acest domeniu este prezentă, de altfel, şi la nivelul multor organizaţii economice şi chiar al unor instituţii care, atunci când nu se remarcă prin pasivitate şi neimplicare în rezolvarea problemelor de mediu, dovedesc mentalităţi retrograde din perspectivă ecologică. Depozitarea/eliberarea în natură a unor deşeuri sau reziduuri menajere, agravată prin desfăşurarea unor activităţi de salubrizare publică deficitare, accentuează poluarea la nivelul multor aşezări umane din ţara noastră. În anul 2000, în România, din 13 400 localităţi urbane şi rurale (ce reprezentau 54,5 procente din populaţia ţării), beneficiau de avantajele unor servicii de salubritate doar 263 municipii şi oraşe şi unele sate integrate în aria de influenţă a marilor oraşe. Cele mai mari dificultăţi de salubrizare le ridică oraşele mari, îndeosebi Bucureştiul. În structura deşeurilor urbane, cea mai mare pondere o au deşeurile menajere (75–80 procente), urmate de deşeurile stradale (10–12 procente) şi de nămolul de epurare orăşenesc (7–9 procente) (Chiriac, D. ş.a., 2003). Multe depozite de deşeuri din România funcţionează în prezent fără a fi conforme cu principiile ecologice şi sanitare şi fără avize sau acorduri din partea organelor de mediu. Circa 40% dintre acestea nu dispun de facilităţi privind protecţia mediului, iar 45% nu sunt nici măcar împrejmuite cu gard (Chiriac D. ş.a., 2003). Consumul de energie rezidenţial şi industrial generează o altă serie de factori de mare impact, în sensul creşterii nejustificate a amprentei ecologice a ţării. Necesitatea de a eficientiza sectorul energetic naţional precum şi de a reabilita energetic fondul rezidenţial oferă un spaţiu aproape nelimitat de inovare tehnică, tehnologică şi socială. În România actuală, clădirile rezidenţiale mai vechi de 40 de ani au o pondere de 53% în total, 37% au o vechime între 20–40 ani şi doar 10% au sub 10 ani. De 15 AMPRENTA ECOLOGICĂ A ROMÂNIEI 285 aceea, marea majoritate a clădirilor necesită reparaţii capitale, reabilitări şi modernizări energetice. Bilanţul consumului energetic mediu al unui apartament construit în perioada 1970–1985 prezintă următoarea structură: circa 55% încălzire incintă de locuit, 25% apă caldă, 13% energie aparate electrice plus iluminat, 7% prepararea alimentelor. În prezent, randamentul mediu al utilizării agentului termic şi a apei calde menajere este numai 43%, potenţialul de economisire la acest capitol fiind de circa 1,4 milioane t/an (Stanciu, M., 2006). Desigur, s-ar putea da nenumărate exemple de stări sociale şi situaţii unde este nevoie de multă iniţiativă, bunăvoinţă şi mai ales inovaţie socială, pentru a depăşi stările de dezagregare şi decadenţă cu care ne confruntăm în prezent. Chiar şi la nivelul anului 2009, în economia românească avem sectoare ştiute şi neştiute încă, unde piaţa nu funcţionează aproape deloc, unde nu există o concurenţă reală, unde avem de a face, de fapt, cu monopoluri private (de exemplu, în sectorul energetic). Un monopol privat poate fi şi chiar este mult mai rău decât un monopol public, mai ales în sectorul energetic, deoarece acesta gestionează utilităţi absolut indispensabile desfăşurării unei vieţi sociale normale. Pe de altă parte, avem sectoare unde piaţa ar trebui reglementată şi controlată mult mai strâns (sectorul sănătăţii – v. abuzurile marilor producători de medicamente şi ale farmaciilor, sectorul comercial – v. abuzurile marilor lanţuri de magazine private, sectorul educaţiei private ş.a.). Cât despre sectorul bancar, în ultimii 18 ani nici românii nu au dus lipsă de „beneficiile„ unor inovaţii financiare deosebit de riscante, ce i-au spoliat în primul rând pe cei cu mici economii de supravieţuire. Opacitatea pieţelor financiare din România nu a fost nicicând şi nu este nici în prezent mai scăzută decât în alte ţări. Concluziile ce rezultă din cele de mai sus, în ceea ce priveşte situaţia globală, dar în special priorităţile absolute de dezvoltare ale României, pe termen mediu şi lung (20–30 de ani), sunt următoarele: – omenirea se află în prezent în pragul unor situaţii de criză conjugate, fără precedent în istorie, care se vor adânci şi vor persista pe termen lung. Marile probleme decurg din iminenta epuizare, în viitorul previzibil, a unor resurse naturale vitale – energie, minerale, apă potabilă, soluri fertile, suprafeţe împădurite ş.a. Dat fiind caracterul intens parazitar, iresponsabil din perspectivă ecologică, al economiei globale vreme de mai bine de două secole, manifestarea unei crize globale multicompuse de talia celei actuale era iminentă. Marii întreprinzători ai lumii nu au fost preocupaţi, cum nu sunt cu adevărat preocupaţi nici în prezent, de a produce bunuri şi servicii fără a periclita ireversibil echilibrul eco-sistemic global. O asemenea stare de fapt însă nu mai poate fi tolerată. Trebuie adoptate măsuri radicale, urgent, indiferent care vor fi sacrificiile impuse la nivelul lumii consumeriste; – populaţia din ţara noastră va resimţi, în mod inevitabil, pe termen mediu şi lung, efectele devenirii conjuncturii globale. În jurul anilor 2025–2030 se vor atinge 286 MARIANA STANCIU 16 punctele de vârf ale exploatării resurselor energetice convenţionale la nivel global (care pentru gazele naturale şi cărbune, vor mai întârzia, probabil 15–20 de ani). După aceea, premisele materiale ale progresului economic vor deveni, aproape abrupt, tot mai dificil de accesat, cu atât mai mult cu cât o ţară se va afla pe o treaptă mai joasă pe scara dezvoltării. Ori, potrivit datelor de mai sus, România se situează deja, astăzi, la baza de jos a listei ţărilor europene, în ceea ce priveşte situaţia sa economică şi mai ales satisfacţia faţă de viaţă a populaţiei. Acest fapt accentuează caracterul imperativ al mobilizării tuturor resurselor economice, resurselor de inteligenţă, de inovaţie socială şi iniţiativă politică, pentru a crea premise mult mai favorabile dezvoltării vieţii economice şi sociale din ţara noastră. Inevitabilele tensiuni dintre creşterea economică, protecţia mediului şi creşterea calităţii vieţii populaţiei din ţara noastră nu trebuie să constituie o frână în acest domeniu. Ele trebuie definite în mod explicit, de către cei mai competenţi specialişti din fiecare domeniu, care pot să indice concret şi sursele de generare a tensiunilor concrete din sfera fiecărui obiectiv, pentru a putea sintetiza şi formula politici/soluţii operative; – trebuie să recunoaştem, într-un spirit constructiv şi nu defetist, faptul că România parcurge în prezent o etapă mult inferioară a dezvoltării sale, comparativ cu ţările vest europene. Dar astăzi, în România, se vorbeşte poate prea mult (şi se face prea puţin) despre ecologie şi despre încălzirea globală, adică despre problemele pe care le-au creat preponderent ţările care deja sunt dezvoltate economic. Ca urmare, fără a subestima pericolele ce decurg şi pentru noi din compunerea crizelor globale menţionate, credem că, înainte de a ne îngrijora dincolo de anumite limite, de problemele eco-climatice de care se îngrijorează astăzi toată lumea, ţara noastră are de rezolvat, înainte de toate, problema securităţii sale alimentare, a autonomiei sale energetice, problema subdezvoltării şi a reorientării realiste a aparatului său economic; – înlăturarea sărăciei (în primul rând a celei extreme şi severe) şi înlăturarea principalelor premise de dezagregare socială – neaplicarea endemică a legilor şi reglementărilor existente în numeroase domenii, incompetenţa şi corupţia de la toate nivelurile vieţii sociale, deficitul major de educaţie de ordin moral- spiritual (doar omul cu educaţie spirituală autentică şi credinţă fermă în Dumnezeu va rămâne imun la tentaţiile imoralităţii şi corupţiei) – sunt şi acestea priorităţi absolute. Numai energii de o asemenea natură pot şi trebuie să constituie driver-ul politicilor economice şi sociale ale României durabile, cel puţin pentru următorul deceniu. Din interior, trebuie date românilor toate şansele pentru ca ei să poată valorifica, cât mai consistent, noua conjunctură socio-politică şi economică a integrării euro-atlantice a ţării; – un loc privilegiat în setul de obiective prioritare ale dezvoltării României trebuie să-l ocupe susţinerea prin resurse publice şi private cât mai ridicate şi mereu în creştere a dezvoltării umane. Aşa cum rezultă şi din Tabelul nr. 3, investiţiile României în dezvoltarea umană s-au dovedit, cele mai durabile, chiar 17 AMPRENTA ECOLOGICĂ A ROMÂNIEI 287 şi în vreme de criză economică profundă. Asemenea investiţii măresc într-o dinamică exponenţială, şansele de multiplicare a beneficiilor pe termen mediu şi lung. BIBLIOGRAFIE 1. Bătănoiu, R., Depozităm deşeuri, ne contaminăm şi ne iradiem…pe bani, Altermedia, „Cărţi Incomode”, România, 2005. 2. Bombos, B., Serviciile şi construcţiile au dus creşterea economică la 8,8 procente, „Financiarul”, www.financiarul.com, 2008. 3. Cambir, A. (coord.), Coordonate ale nivelului de trai în România. Veniturile şi consumul populaţiei în anul 2006, Institutul Naţional de Statistică, Statistică Socială, 2007. 4. Chiriac, D., Humă, C., Cace, S., Aspecte privind ecologizarea localităţilor din România şi efectele acesteia asupra calităţii vieţii, „Revista Calitatea Vieţii”, XIV, nr. 1–2, Editura Academiei Române, 2003. 5. Chiş, C. M., Un tomberon numit România, Ziare.com, 2007. 6. Giddens, A., The Consequences of the Modernity, Cambridge, Polity Press, 1990. 7. Leca, A., Ciobanu, A., Constantinescu, J., Petrescu, G., Facilităţi financiare şi fiscale, inclusiv utilizarea fondurilor structurale ale UE pentru reabilitarea energetică a clădirilor de locuit multietajate, Programul REP 3, USAID, 2006. 8. Rees, W., Ecological footprints and appropriated carrying capacity: what urban economics leaves out, „Environment and Urbanisation”, Vol. 4, no. 2, Oct 1992. 9. Stanciu, M. (coord.), Condiţii de viaţă ale familiei cu copii din România, Academia Română, INCE, ICCV, 2008. 10. Stanciu, M., Accesul populaţiei din România la utilităţile publice: consumul de energie, „Revista Calitatea Vieţii”, nr. 3–4, Editura Academiei Române, 2006. 11. *** Cele mai mari 50 de companii din industria bunurilor de larg consum, 11 Martie, „Revista bunurilor de larg consum”, Piaţa. http://www.revista-piata.ro/articole/articolul- saptamanii/cele-mai-mari-50-de-companii-din-industria-bunurilor-de-larg-consum.html, 2009. 12. *** Critical Trends – Global Change and Sustainable Development, UNDP, CSD, DSD, 1997. 13. *** Creştere economică bazată pe consum şi deficit extern, 18 Martie, „Cronica Română”, 2009. 14. *** Living Planet Report, WWF, The Global Conservation Organization, 2006. 15. *** Happy Planet Index Report, New Economic Foundation, 2006. 16. *** Raportul de evaluare a sărăciei – România 2007, Banca Mondială, Ministerul Muncii Familiei şi Egalităţii de Şanse, Institutul Naţional de Statistică, 2007. 17. *** Restanţele românilor la bănci au crescut până la 739,5 milioane euro, Ziare.com. http://www.ziare.com/Restantele_romanilor_la_banci_au_crescut_pana_la_739_5_milioane_euro- 598040.html, 2009. 18. *** Strategia Naţională de depozitare a Deşeurilor (2003–2013 ), http://www.apmot. ro/images/documente/pdf/Strategie_Nationala_ Ministerul Mediului şi Gospodăririi Apelor, 2004. 19. *** Trends in Europe and North America, ECE, UN, 2003, p. 208. 20. *** UK and Ireland rank bottom in Quality of Life Index 16 July 2008.the free news &classifieds web site. http://www.easier.com/view/ International_Property_News/General/article- 190693 .html, 2008. 21. *** Restanţele românilor la bănci au crescut până la 739,5 milioane euro. Ziare.com. http://www.ziare.com/Restantele_romanilor_la_banci_au_crescut_pana_la_739_5_milioane_euro-598040.html, 2009. 288 MARIANA STANCIU 18 eyond certain limits, a greater quantity of economic resources, circulating in the sphere of the demand – production – supply B of goods and services, does not guarantee any more increases in the satisfaction with life of the population from any country. Social welfare is not a narrow function of consuming greater resources, but it highly depends, in specific circumstances, on many other factors. These factors are closely linked to the ecological dimension of the consumption of goods and services. Today, all EU countries are running higher or lower ecological deficits. Romania, with its ecological footprint of about 2.4 gha per person, still runs a low ecological deficit, compared with European countries, even if by some dimensions of its present economic behavior Romania tends to increase this deficit. Of course, Romania has to keep under a tighter control the ecological profile of its way of life. But beyond all of these, we see that Romania is the European country with the lowest standard of living and satisfaction with life of its population. Therefore, taking into consideration the global and national economic crises, we have to recognize that in the medium and long term, the main task of our country has to be improving its standard of living. This requires comprehensive economic initiatives and substantial innovations, in order to get a greater return from using natural resources for an improvement in social wellbeing and general quality of life. In the same time, experts in eco-economy and social ecology are called upon to become more deeply involved in redirecting the current consumerist trends in Romania towards a more ecological and eco-social vision of development. Keywords: ecological footprint, resources, sustainable development, social development. 